અમેરીકામાં રહેતા ઘણાં ગુજરાતી પરિવારોએ એક સામાન્ય નિયમ બનાવેલ છે. આ નિયમ અનુસાર બાળકની સાથે બોલવા માટે માતા-પિતા વહેંચાય ગયાં છે, અર્થાત માતા-પિતામાંથી એક વ્યક્તિ બાળકો સાથે ઇંગ્લિશમાં વાત કરે છે અને બીજી વ્યક્તિ ગુજરાતીમાં વાત કરે છે, અને ઘરમાં ફક્ત ગુજરાતી ભાષાનો જ પ્રયોગ કરે છે જેથી કરીને બાળકમાં પણ પોતાની મધરટંક લેન્ગ્વેજ માટેની આવડત, આદર, અને પ્રેમભાવ આવતો જાય. અમેરિકાની ધરતી પર ગુજરાત અને ગુજરાતીની સંસ્કૃતિને હૃદયમાં લઈને ફરતા ગુજરાતીઓને જોઈ ઘણીવાર વિચાર આવે છે કે જો ભારતમાં વસેલા પેલા ગુજ્જુઓની અંદર જેમ ગુજરાતી સંસ્કૃતિ ખોવાઈ ગઈ છે તેમ વિશ્વભરનાં આ ગુજરાતીઓ ખોવાઈ ગયાં હોત તો દેશ બહાર રહેલી આપણી આ સંસ્કૃતિનું અને ભાષાનું શું થાત? શું દેવલિપિ સંસ્કૃતની જેમ એ પણ ફક્ત ગ્રંથો અને સાહિત્યોમાં જ રહી ગઈ હોત?